Der er én opgave Julie Schou Nielsen aldrig vil glemme fra sin tid i Nordjylland.

Det er vemod blandet med stolthed, når TV2 Nord nu siger farvel til journalist og livereporter Julie Schou Nielsen. For de nordjyske seere er der dog nærmere tale om et ”på gensyn”, for lige om lidt dukker den talentfulde, unge live-journalist op i de landsdækkende nyheder. Fra september hedder hendes arbejdsplads nemlig TV2 Nyhederne på Kvægtorvet i Odense. - På TV2 Nord er vi altid kede af at sige farvel til en dygtig medarbejder, men vi er samtidig stolte over, at vi kan sende et ungt talent videre til nye karrieremuligheder hos vores nære samarbejdspartnere på TV2, siger chefredaktør, HR & Strategi, Tino Pedersen. Han tilføjer, at det langt fra er første gang, at TV2 Nord afgiver gode kræfter til landsdækkende tv. Karrierespring vækker glæde - Vi er aldrig kede af, når det sker. Vi er udmærket klar over, at TV2 Nord er en professionel legeplads, hvor medarbejdere kan komme og få masser af udfordringer og erfaringer for så en dag at rykke videre i karrieren. Vi er stolte, hver gang det sker, siger Tino Pedersen og nævner Christina Schmidt, der i dag er vært på TV2 Sport som et andet godt eksempel. Julie Schou Nielsen er meget glad for at få chancen på TV2 Nyhederne i Odense. - Det er en chance, som jeg sætter utrolig stor pris på, og som jeg absolut glæder mig til. Jeg glæder mig til at blive udfordret på nye måder. Jeg glæder mig til at blive en dygtigere journalist, og jeg glæder mig til at være med, når den helt store nyhedsmaskine ruller, siger hun. Lærerige år på TV2-regioner Julie Schou Nielsen har været på TV2 Nord i godt et år, men før det var hun blandt andet på TV2 Bornholm, så hun i alt har tilbragt fem år på TV2-regioner. - Jeg har været på tre regionalstationer, og jeg mener, at de alle er fantastiske læringspladser. For på en regionalstation kan du prøve dig selv af så mange steder – som skrivende på online-redaktionen, som videojournalist og selvfølgelig som almindelig reporter. Og det materiale, du leverer, bliver sendt hver dag, siger Julie Schou Nielsen, som i sin tid på TV2 Nord har prøvet kræfter med mange store opgaver, herunder også som vært på TV2 Nords sending fra Demokratiets Genklang i Musikkens Hus og senest som livlig livereporter til Tall Ships Races i Aalborg. Det gjorde uforglemmeligt indtryk Der er dog én helt særlig opgave, hun for altid vil huske fra sin tid på TV2 Nord. - Det var en særlig opgave at blive sendt til Polen for TV2 Nord, da krigen brød ud i Ukraine. Mine journalistiske evner blev udfordret på mange måder. Jeg mødte rigtig mange mennesker, der var på flugt, og jeg fik lov til at komme helt tæt på dem og høre deres historier. Det har selvfølgelig gjort indtryk, siger Julie Schou Nielsen. Selv om hendes arbejdsadresse nu flytter til Kvægtorvet i Odense, så beholder hun sin tilknytning til Nordjylland og bliver boende i Aalborg. Hun er nemlig ikke blot nordjyde af fødsel, men også i dén grad nordjyde langt ind i sjælen.